LEHDISTÖTIEDOTE

 28-05-2020

# Engcon järjestää koronatilanteen vuoksi digitaalisen live-esittelyn – se lähetetään suorana Strömsundista Ruotsista kaikkialle maailmaan

**Meneillään olevan koronapandemian vuoksi tämän vuoden konemessut on ympäri maailman peruttu tai siirretty myöhemmäksi. Koska konemessuilla on usein tarkoitus esitellä teknisesti edistyksellisiä tuotteita, niillä on tärkeä merkitys, ja siksi Engcon järjestää nyt oman digitaalisen live-esittelyn. Siinä esitellään tämän vuoden uutuudet ja muita avaintuotteita, jotka tekevät kaivukoneista entistä tehokkaampia.**

Monille teollisuusyrityksille asiakastapaamiset ja messut ovat tärkeitä tilaisuuksia asiakassuhteiden hoidon ja myynnin kannalta. COVID-19-pandemia on kuitenkin johtanut siihen, että messut on ympäri maailman peruttu tai siirretty myöhempään ajankohtaan. Messuille osallistuminen ja omien kaivupäivien järjestäminen on jo pitkään ollut osa Engconin strategiaa asiakkaiden tavoittamiseksi. Messuista on paljon hyötyä kaivukonetyöskentelyä tehostavien teknisten tuotteiden kohdalla, koska niillä on mahdollisuus esitellä tuotteiden toimintaa. Digitaalisen messutapahtuman kautta Engcon pyrkii vastaamaan tarpeisiin myös nyt korona-aikana.

– Loppuasiakkaamme ymmärtävät edut heti, kun he näkevät omin silmin tuotteemme ”in action”. He tuntevat toimialan, koneensa ja niiden käyttöalueet. Kun he saavat nähdä, miten nopeasti he voivat automaattisen EC-Oil-pikakiinnikejärjestelmämme avulla vaihtaa hydraulisesta työlaitteesta toiseen tarvitsematta poistua ohjaamosta, he käsittävät välittömästi, miten heidän jokapäiväistä työskentelyään voidaan parantaa. Haluamme, että he pystyvät näkemään tämän, vaikka emme voisikaan tavata, sanoo Engconin toimitusjohtaja Krister Blomgren.

## Älä siirrä peruutusvaihteelle vaan muuta toimintatapoja!

Tilanne ja menettelyohjeet vaihtelevat maittain ympäri maailman, mutta yleensä ohjeena on välttää kokoontumisia ja periaatteessa kaikki messut on peruttu. Rajoitusten vuoksi monet viettävät nyt enemmän aikaa kotona, pois työpaikalta. Monen yrityksen toiminta on hiljentynyt, ja talous uhkaa saada kovan iskun. Engcon katsoo, että näinä aikoina, kun yritämme yhdessä pysäyttää tartuntojen leviämisen, on myös tärkeää suunnata katse tulevaisuuteen ja luoda edellytykset yritysten toiminnan jatkumiselle myös COVID-19-pandemian jälkeen.

– Nyt on pikemminkin aika muuttaa toimintatapoja kuin peruuttaa! Meille tämä tarkoittaa, että meidän on löydettävä uusia tapoja viestiä loppuasiakkaidemme kanssa. Messuosallistumisemme ja niiden yhteydessä järjestämämme demonäytökset ovat aina olleet hyvin suosittuja eri puolilla maailmaa. Siksi tarjoamme näytökset nyt digitaalisesti livestreamaamalla ne Ruotsin toimipisteestämme käsin, Krister Blomgren sanoo ja jatkaa:

– Rakennamme Strömsundiin päätuotantolaitoksemme viereen pienen messualueen, jolla esittelemme tuotteitamme demonäytöksissä kaivukoneen avulla. Muodostamme yhteyden eri markkina-alueisiimme yhdessä paikallisten myyntitiimiemme kanssa. Eli Saksassa saksalaiset kollegamme esittelevät tuotteitamme saksaksi ja niin edelleen.

Engconille tämä on ensimmäinen kokeilu ”tavata” loppuasiakkaita digitaalisesti rajoituksista huolimatta.

– Meidän kaikkien täytyy alkaa katsoa eteenpäin ja pohtia, mitä ratkaisuja ja tulevaisuusinvestointeja tarvitaan, jotta yrityksemme tulevat kilpailukykyisemmiksi ja kestävämmiksi, Krister Blomgren toteaa lopuksi.

Ensimmäisenä lähetetään kansainvälinen digitaalinen live-esittely, joka alkaa 11. kesäkuuta klo 21.00 (CEST). Sen jälkeen ovat vuorossa markkina-aluekohtaiset digitaaliset live-esittelyt, joiden lähetysaikoja lyödään parhaillaan lukkoon, ja ne ilmoitetaan Engconin maakohtaisilla Facebook-sivuilla.

Linkki teaser: <https://youtu.be/3lwRaeCAAnQ>

**Yhteystiedot:**Sten Strömgren, engcon Group | +46 [0]70 529 96 32